Die Willem Prinsloo Landboumuseum het oor die jare bekend geword as die tuiste van die mampoerfees en die jaarlikse plaasfees. Dié museum is ’n kombinasie van ’n opelugmuseum met ’n egte plaasatmosfeer en kultuurtradisies, ou opstalle en permanente uitstallings soos koetse, trêppies en waentjies asook veteraan landbou-implemente. Hier kan jy gaan kyk hoe ’n outydse plaaswerf gewerk het. Daar is tipiese plaasaktiwiteite soos broodbak in ’n buite-oond, mampoerstook, veteraan-trekkers aan die werk, sweepklap en verepluk. Dié museum is op die ou Bronkhorstspruitpad. Skakel 012-736-2035 vir meer inligting.